“Ia kevaka eda sa veivinakati kei na Kalou e na vuku ni nona mate na Luvena, ni da sa veimecaki, e na qai rawarawa cake, ni da sa veivinakati tu, me da vakabulai tiko e na vuku ni nona bula.” (Roma 5:10)
E gadreva na Kalou mo drau veitokani voleka sara.
Na nomudrau veimaliwai kei na Kalou, e vuqa na kena ivakamacala: na Kalou sa i koya ka a buli iko, sa nomu Turaga ko Koya, sa nomu Turaganilewa, sa nomu ivakabula, sa Tamamu vakayalo, ka vuqa tale. Ia, oqo na ka e veivakurabuitaki taudua: na Kalou levu oqo, e gadreva mo drau veitokani!
Ena were ko Iteni, eda raica kina na veimaliwai talei ni Kalou kei na tamata: e rau a bula tu na tubuda, ko Atama kei Ivi, ena bula marau ni veitokani voleka kei na Kalou. E a se sega kina na sokalou, na veigacagaca ni qaravi Kalou, se na lotu – na veitokani veilomani ga ni Kalou kei na tamata e a bulia. Ni a sega kina na bula beitaki se na rere, e a vakatawana tu ga na nodrau bula na veitokani voleka kei na Kalou.
Eda a buli na tamata me da bula tikoga ena Nona loloma tawayalani na Kalou, ia ni oti na nodrau cala na buda, e a sa mai yali kina na veimaliwai voleka oya. E vica wale sara na tamata digitaki ena Veiyalayalati Makawa, era a wili me ra tokani voleka ni Kalou. Ko Mosese kei Eparama, e rau a vakatokai me rau “tokani ni Kalou”, ko Tevita e a vakatokai me “itovo vata kei na Kalou,” ka vakakina na veitokani ni Kalou kei Jope, Inoke kei Noa. (Lako Yani 33:11, 2 Veigauna 20:7, Aisea 41:8, Jemesa 2:23, Cakacaka 13:22, Vakatekivu 6:8, 5:22, Jope 29:4). Ia, na rerevaka na Kalou, e ka eda wilika wasoma cake ena Veiyalayalati Makawa, ka sega soti na veitokani kei Koya.
-
Ia, e a qai mai veisautaka na ituvatuva oqo ko Jisu. Ena Nona sauma na noda dinau ni valavala ca ena kauveilatai, a sa sei kina na ilati ena valenisoro, ka a dau lati keda tu mai vua na Kalou, ka sa qai mai dolava vou tale vei keda na veimaliwai voleka kei na Kalou.
Ena Veiyalayalati Makawa, e dau taura e vica na auwa na nodra vakavakarau na bete me ra sotavi Koya, ia vei keda e daidai, eda sa rawa ni masu vakadodonu sara ki Vua. E kaya na iVola Tabu, “Ia eda sa daureki talega e na Kalou e na vuku ni noda Turaga ko Jisu Karisito, o koya eda sa yaco kina me da veivinakati tu,” (Roma 5:11).
Na veitokani kei na Kalou sa rawa duadua ga ena loloma ni Kalou, kei na mate nei Jisu ena vukuda. “A sa vu mai vua na Kalou na ka kecega, o koya sa vakaveivinakatitaki keda kei koya e na vuku i Karisito, a sa solia vei keitou me keitou vunautaka na veivinakati,” (2 Korinica 5:18). Na sere makawa oya, e kaya, “Jisu sa wekada dina”, ia, na kena dina oqo, ni sa sureti keda tu na Kalou me da mai marautaka na veitokani ni veiwekani kei na Lewe Tolu Vakalou: na Tamada (Joni 1:3), Na Luvena (1 Korinica 1:9), kei na Yalo Tabu (2 Korinica 13:14).
E a kaya ko Jisu, “Au sa sega ni vakatokai kemudou tale me noqu tamata, ni sa sega ni kila na tamata na ka sa kitaka na nona turaga; ia ka’u sa vakatokai kemudou me wekaqu, ni’u sa vakatakila vei kemudou na ka kecega ka’u a rogoca maivei Tamaqu,” (Joni 15:15). Na vosa oqo, “wekaqu” ena tiki ni Vola Tabu oqo, e sega ni kena ibalebale na “veikilai” wale ga, ia e titobu cake sara, ka tukuna tiko e dua na veimaliwai ka veivolekati sara, ka kune kina na veivakabauti kei na veilomani. E kune talega na veiwekani vakaoqo ena nodrau veimaliwai e dua na cauravou ka vakamau, kei koya na nona itokani dredre e rau duri vata ena soqo ni vakamau (best man), se vua e dua na tui kei iratou na lewe ni nona ilawalawa daunivakasala, ka ra sa veikilai vinaka. Ena nona vale na tui, e tabu ni ra volekata yani na nodra tui na tamata dauveiqaravi, ia ko iratou na nona ilawalawa daunivakasala, e tu vei ratou na galala me ratou volekati koya ka veivosaki kaya me vaka na veitau vinaka se veiwekani dina.
E sa bau dredre dina me’u vakilakila na vuna e gadreva kina na Kalou me keirau veitokani, ia na iVola Tabu e kaya, “Ni sa Kalou vuvu ko koya,” (Lako Yani 34:14). E gagadre titobu ni Kalou me da kilai Koya sara vakavinaka. Ena titobu ni gagadre oqori, e a bulia kina na Kalou na vuravura, na lomalagi, kei na veika e sinai kina, ka tuvana na ituvatuva ni veika e yaco ena dela ni veigauna, me okati talega kina na veika matailalai ni noda bula, me rawa ni da veiwekani kina kei Koya. E kaya na iVola Tabu, “A sa buli ira, era sa dra vata, na lewe ni veivanua kecega, me ra tiko e delai vuravura, a sa lesia na veigauna ka digitaki eliu, kei na i yalayala ni nodra veiyasana; me ra vakasaqara na Kalou, de ra vakayayamo vua, ka kunea, ia sa sega ga ni yawa ko koya vei keda yadua,” (Cakacaka 17:26-27).
Na veikilai kei na veilomani kei na Kalou sa isolisoli levu duadua ka rawa ni soli vei keda; ka sa vu ni marau levu taudua talega vua na Kalou. E kaya na Kalou, “Ia ko koya sa dokai koya me dokai koya ga e na ka oqo, ni sa yalomatua me kilai au….ni’u sa vinakata na ka oqo,” ( Jeremaia 9:24).
Sa bau dua na ka dredre me da vakasamataka me rawa ni rau veiwekani voleka o rau oqo: e dua na Kalou ka sa sega ni yalani na Nona kaukauwa, e sega ni laurai vakayago, ka tawacala; kei na dua na tamata vakayago, e vakaiyalayala na nona bula, ka sa luvuci tu ena ivalavala ca. E rawarawa cake sara me da kila na itovo ni veimaliwai ni dua na turaga kei na nona tamata cakacaka, se dua na daubuliyaya, kei na iyaya e bulia, se vua e dua na tama kei na luvena. Ia, na cava beka na ibalebale ni Nona via veitokani kei au na Kalou? Ena noda dikeva na nodra bula na itokani ni Kalou ka tukuni ena iVola Tabu, eda vulica kina e ono na dina vuni me baleta na veitokani kei na Kalou. Eda na raica e rua ena iwase ni vola oqo, ka va tale ena wase ka tarava.
NA NODA YACO ME VEITOKANI VINAKA SARA KEI NA KALOU
Ena veivosaki wasoma. Ko na sega ni vakatubura na veitokani voleka kei na Kalou ena nomu la’ki lotu ga ena Siga Tabu, se ena nomu masumasu kei na wili Vola Tabu e veisiga. Na veitokani voleka kei na Kalou e rawa ga ni vakatuburi ena nomu wasea Vua na veika kece ni nomu bula. E dina ni ka bibi me da vakamatautaka na masumasu e veisiga, ia na Kalou e gadreva me kua ni yalani na nomudrau veirogoci ki na tolusagavulu ga na miniti se dua na auwa, o koya na dede ni nomu gauna ni masumasu e veisiga. E vinakata mo okati Koya ena veitavi kece, ena veitalanoa kece, ena veika dredre taucoko, kei na veinanuma kecega. E rawa ni ko veitalanoa tiko kei Koya ena loma ni siga taucoko, ka tukuna tiko Vua na veika me baleta na itavi ko qarava tiko, se na veika ko vakasamataka tiko ena tiki ni gauna ko ya. Na “masu tiko ga ka kua ni mudu” (1 Cesalonaika 5:17), e kena ibalebale na nomu veitalanoa kei na Kalou ena nomu volivoli tiko, draiva tiko e gaunisala, cakacaka tiko, se qarava tiko na itavi ni veisiga.
E dua na nanuma cala ka da dau nanuma, oya, ni noda “masumasu lo vua na Kalou”, e kena ibalebale na nomu tiko duadua kei na Kalou. E dina, me vaka e a vakaraitaka ko Jisu, ni gauna bibi na nomu gauna taudua vata kei na Kalou, ia oya e dua na tiki lailai wale ni gauna kece ko yadra tiko kina. Na veika kece ko cakava e sa rawa ni okati me nomu gauna vata kei na Kalou, kevaka ko sureti Koya me mai wasea vata kei iko, ka ko vakabauta ni sa tiko volekati iko.
Ena ikatinikavitu ni senitiuri mai Varanise, e a bula tiko kina e dua na turaga ka a vola e dua na ivola me baleta na noda vulica na veitokani kei na Kalou. Na turaga oqo e dau vakasaqa ena dua na itikotiko ni “monks”, se ko ira ka ra sa solia na nodra bula me ra daumasumasu ka vakanananu ena veika vakayalo. E kaya ko brother Lawrence (na yacana na turaga oqo), ni ko rawa ni vukica na veitavi lalai kece me vaka na sava veleti se vakasaqa, me ka ni vakacaucau kei na veitokani kei na Kalou. Na idola ni katuba ki na noda veiwekani kei na Kalou e sega ni tiko ena noda veisautaka na ka eda cakava, ia e tiko ga ena noda veisautaka na noda nanuma me baleta na veika eda cakava. Mo veisautaka na nanuma ni veika ko dau cakava ena vukumu ga se ena vukuna tale e dua, me caka ena vukuna na Kalou; ka okati kina na kana, na sili, cakacaka, vakacegu, se tomi soqosoqo.
E daidai, eda dau via laiva tu na ka eda cakava tiko me rawa ni da la’ki qarava kina na Kalou, ia oya, e baleta ga ni da se sega tiko ni vulica me da vakabauta ni tiko volekati keda na Kalou ena veigauna kece. Ko Brother Lawrence e kaya, ni ka rawarawa vua me vakarokoroko vua na Kalou ena veika e qarava ena veisiga, ka sega ni gadrevi sara me lako vakatikitiki yani me la’ki masu se qaravi Kalou kina.
Oqo na ka e gadreva vakalevu duadua na Kalou. Ena were mai Iteni, na vakarokoroko e a sega ni soqo ni sokalou me lakovi, ka ni a dua na itovo ni bula; e rau a tiko ko Atama kei Ivi ena dua na draki ni bula ni veitaratara tawacavuka kei na Kalou. Baleta ni tikovata kei iko ena veigauna kece na Kalou, sa sega tale ni dua na vanua e voleka cake ki Vua me vaka na vanua ko tiko sara ga kina oqori. E kaya na iVola Tabu, “Na Kalou na Tamada kecega……a sa curuma na ka kecega, ka tiko ena lomamudou kecega,” (Efeso 4:6 ).
E dua tale na vakasama vinaka nei Brother Lawrence, oya, ni vinaka cake me da cabora tiko e vica na masu leleka (ka vaka na veitalanoa kei na Kalou) ena loma ni dua na siga, ka me kua so ni da masu vakavica ga ena masu balabalavu ka vereverea. E nona ivakasala, me da kua ni vakayagataka na veivosa kei na veiyatu vosa balabalavu, ka ni rawa ni vakavuna na ciri tani ni vakasama.
E kaya vei keda na iVola Tabu me da “masu tikoga ka kua ni mudu,” (1 Cesalonaika 5:17). E rawa beka ni caka vakacava oqo? E dua na sala e rawa ni caka kina, oya, me da vakayagataka na “masu icegu” ena loma ni siga, me vaka era sa cakava mai e vuqa na tamata lotu ena veigauna sa oti yani. Mo digia e dua na iyatu vosa lekaleka ko rawa ni cavuta vei Jisu ena dua ga na icegu: “Ko ni sa tiko kei au”. “Ni lomani au.” “Au ravi vei Kemuni.” Se, ko rawa ni cavuta e dua na tiki ni Vola Tabu lekaleka: “Sa noqu ivakatawa ko Jiova.” “Noqu Kalou, ka’u sa vakararavi vei Kemuni.” “Sa yalovinaka ka yalododonu ko Jiova.” Cavuqaqataka tiko vakavuqa me yacova ni sa dromu sobu ki na uto ni yalomu. Ia, mo qarauna vinaka me nomu inaki na vakarokorokotaki Koya, ka sega ni ko via lewai Koya.
Na nomu vakatovotovotaka tiko na voleka ni Kalou vei iko sa itovo ko rawa ni vakamatautaka e na nomu bula. Me vaka ga na nodra dau laga ikabakaba ni sere na daulaga sere me rawa ni ra laga vinaka kina na sere, me vakakina na nomu vakavulica na nomu vakasama me dau nanuma na Kalou ena veigauna duidui ena loma ni siga.
Ni ko se qai tekivu, ena vinaka mo vakarautaka eso na ivakatakilakila me rawa ni dau kauta lesu mai na nomu vakasama mo nanuma kina na Nona voleka tiko vei iko na Kalou. Biuta tu eso na tikinipepa e veivanua ko tiko voli kina me vakasuka tiko mai na nomu vakasama. Vola ena veitiki ni pepa oqori eso na vosa me vakaoqo: “Sa tiko kei au na Kalou.” Ko ira na ilawalawa nei Brother Lawrence, era vakayagataka na qiri ni lali ni kaloko ena veiauwa me ra nanuma kina me ra masumasu ena vei yadua na auwa. Kevaka e dua na nomu kaloko ni liga se talevoni (mobile), ko rawa ni cakava tale ga vakakina. Ena so na gauna, ko na vakila na Nona voleka na Kalou, ka so tale na gauna, ena sega.
Kevaka ko vakasaqara tiko mo vakila (mo raica, rogoca, se tara vakayago) e dua na ivakatakilakila ni Nona voleka na Kalou ena veika eda veivosakitaka tiko eke, ia ko sa calata tiko beka na ka e bibi ena veivosaki oqo. Eda sega ni vakarokorokotaka tiko na Kalou me da vakila na vinaka, ia me da vakayacora ga na vinaka. E sega ni nomu ituvatuva mo vakila e dua na ka, ia mo tugana ga ki lomamu ni Kalou e sa tiko kei iko ena veigauna kece. Oya, na itovo ni bula ni vakarokoroko.
Ena vakanananu wasoma ena Nona vosa. A ikarua ni sala eda rawa ni tauyavutaka kina na veitokani voleka kei na Kalou, oya, ena noda vakanananu tiko ena Nona vosa ena loma ni siga taucoko. E kaya wasoma vei keda na iVola Tabu me da dau vakananuma na Kalou, na veika e sa cakava oti, kei na veika e sa tukuna vei keda, (Same 23:4, 143:5, 145:5, Josua 1:8, Same 1:2).
E sa sega sara ni rawa ni da veitokani kei na Kalou kevaka eda lecava na veika e kaya. Ko na sega ni rawa ni lomana na Kalou, vakavo ga ke ko sa kilai Koya, ka ko na sega ni kilai Koya rawa kevaka ko sega ni kila na Nona Vosa. Na iVola Tabu, e kaya, “ni sa vakatakilai Koya ko Jiova vei Samuela mai Sailo e na vosa i Jiova,” (1 Samuela 3:21). E se vakayagataka tikoga e daidai na sala oya na Kalou.
Ko na sega beka ni rawa ni wili Vola Tabu tiko ena loma ni siga taucoko, ia, sa rawa mo vakananuma tiko na Nona vosa e veigauna ena loma ni siga, ka lesuva vakavuqa ena nomu vakasama na veitikina ko sa wilika.
Na vakanananu ena Nona vosa, e sega ni ka era cakava ga na sa vulica vakatitobu na iVola Tabu, ia sa ka eda rawa ni vulica kece ni da vakatovotovotaka ena veigauna.
Ni ko vakamuloca e lomamu e dua na ka dredre ko sota kaya tiko, e vakatokai oya me “lomaleqa” (worry). Ia, ni ko vakananuma ka lesuva vakavuqa ena nomu vakasama na Vosa ni Kalou, e vakatokai me “vakanananu ena Nona Vosa” (meditation). Kevaka ko sa kila oti tu na itovo ni lomaleqa, ko sa kila tale tu ga na ivakarau ni “vakanananu ena Vosa ni Kalou”. Ia, mo sosomitaka ga na dredre ko lomaleqataka tiko, ena Vosa ni Kalou. Ena wasoma ga ni nomu vakanananu tiko ena Nona Vosa, ena kena lailai sobu talega na veika ko lomaleqataka tiko.
Na vuna e rui taleitaki rau kina ko Jope kei Tevita na Kalou, e baleta na nodrau mareqeta vakalevu cake na Nona Vosa, mai na veika kece tale, ka rau dau vakanananu kina ena loma ni siga taucoko. E kaya ko Jope, “A vosa ni gusuna ka’u sa vinakata, ka cata na qau kakana,” (Jope 23:12). Ko Tevita e kaya, “A ka vakaidina na noqu loloma ki na Nomuni vunau! Au sa vakanananu kina ena siga taucoko ka bogi,” (Same 119:97). “Au na veinanuyaka talega ki na nomuni cakacaka kecega,” (Same 77:12).
Ko ira era veitokani voleka, era dau veiwaseitaka na nodra veika vuni, ka na vakakina na Nona wasea vei iko na Kalou na Nona veika vuni kevaka ko vakamatautaka na vakanananu ena Nona Vosa ena loma ni siga taucoko. E a wasea vakakina na Nona veika vuni na Kalou vei Eparama, Taniela, Paula, ko iratou na tisaipeli, kei ira talega na Nona itokani voleka eso.
Ni ko wili Vola Tabu, rogo ivunau, se rogoca na ivunau katoni, mo kua ni nanuma ga vakalekaleka ka guilecava tale vakatotolo. Mo dau vakamatautaka na ivakarau ni vakananuma lesu na dina ko rogoca, ka lesuva tale vakavuqa ena nomu vakanananu. Na dede ga ni gauna ko taura mo vakananuma kina na ka e kaya na Kalou, na kena levu talega na kena vakatakilai vei iko na “veika vuni” me baleta na bula oqo, ka vuqa era sega tu ni kila. E kaya na iVola Tabu, “A vosa vuni nei Jiova sa tu vei ira era rerevaki Koya, kei na Nona veiyalayalati me vakavulici ira,” (Same 25:14).
Ena iwase ka tarava, eda na dikeva kina e va tale na sala vuni ni noda rawa ni vakalevutaka na noda veitokani kei na Kalou; ia mo kua ni waraka na mataka. Tekivu sara ga nikua mo sa vakatovotovotaka kina na veivosaki kei na Kalou, kei na nomu vakanananu ena Nona Vosa. Na masu eda cabora e vakatarai keda me da vosa vua na Kalou; ia na noda vakanananu ena Nona Vosa, e vakatarai Koya me vosa vei keda. E gadrevi na sala ruarua ni veivosaki oqo me tauyavu ka vakadeitaki kina na noda veitokani kei na Kalou.
KA 11 NI SIGA
VAKANANUMA VOLI NA INAKI NI NOQU BULA
Tikina me Vakananumi: E gadreva na Kalou me keirau veitokani voleka sara.
Tikina Koula: “A vosa vuni nei Jiova sa tu vei ira era sa rerevaki Koya; kei na Nona veiyalayalati me vakavulici ira.” (Same 25:14)
Taro mo Taroga: Na cava e rawa ni’u cakava me dau vakauqeti au me’u nanuma kina na Kalou ka me’u dau vosa Vua ena loma ni siga taucoko?
fij_Latn fij_Latn fij_Latn fij_Latn fij_Latn unk fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn